TNP คาดผลงาน H2/59 โตต่อเนื่องจาก H1 รับช่วงไฮซีซั่นธุรกิจ
TNP คาดผลงาน H2/59 โตต่อเนื่องจาก H1 รับช่วงไฮซีซั่นธุรกิจ มั่นใจรายได้โต 10-15% ตามเป้า ตั้งเป้าขยายสาขา 4 สาขา ในปี 60
9 ก.ย. 2559

บริษัท ธนพิริยะ จำกัด (มหาชน) หรือ TNP เปิดเผยว่า คาดแนวโน้มผลประกอบการของบริษัทฯในช่วงครึ่งปีหลังคาดว่าจะเติบโตต่อเนื่องจากช่วงครึ่งปีแรก โดยเฉพาะในไตรมาส 4 จะเป็นไฮซีซั่นของธุรกิจ โดยยังมั่นใจรายได้จากการขายและให้บริการปี 59 จะเติบโต 10-15% ตามเป้าหมายที่วางไว้ จากปี 58 มีรายได้จากการขายและให้บริการอยู่ที่ 1,316.20 ล้านบาท โดยมุ่งเน้นการเติบโตของสาขาเก่า และการขยายสาขาใหม่อย่างต่อเนื่อง
นอกจากนี้ บริษัทฯ ตั้งเป้าขยายสาขาใหม่ปี 60 อีก 4 สาขา โดยได้มองหาทำเลใหม่เพื่อรองรับการขยายสาขาไว้บางส่วนแล้ว แต่ยังคงเน้นการขยายในจังหวัดเชียงรายเป็นหลัก